
В събота, 5 юли, Бургас отново се утвърди като град на спорта и активния начин на живот, като бе домакин на ежегодния Плувен маратон „Порт Бургас 2025“. Събитието събра десетки участници – професионалисти и аматьори – които се впуснаха в надпревара във водите на Черно море в акваторията на Пристанището.

Сред официалните гости на събитието бяха общинските съветници от ПП ГЕРБ Иван Станев – председателят на Постоянната комисия по спорт, деца и младежки дейности към Общински съвет – Бургас и Боян Дяков – член  на комисията. Присъствието им подчерта значимостта на състезанието като част от спортния календар на града и демонстрира ангажираността на местната власт към развитието на младежките и спортни дейности.

„Порт Бургас 2025“ се превърна в истински празник – както за участниците, така и за зрителите.. Организацията бе безупречна, а атмосферата – наситена с емоции, ентусиазъм и спортсменство.

Специални благодарности бяха отправени към Цанко Цанков – плувец и дългогодишен вдъхновител на маратона. Благодарение на неговата страст и последователност събитието се превърна в устойчив формат, който всяка година привлича все повече участници и доброволци.

Поздравления заслужават не само победителите, но и всеки, който се осмели да приеме физическото и психическо предизвикателство на отворените води.

Събитието доказа, че плувният маратон не е просто спортна надпревара, а платформа за обединение, личностно израстване и насърчаване на активността сред всички поколения. Бургас за пореден път доказа, че е град с визия, енергия и отдаденост към спорта.

